Kaa chistuhtahaatwaau aniyuu Jesus e pimuhtahaayich utaashiteyaahtikumiyuu anite kaa ituhtahaatwaau “Chiipaistikwaan kaa ihtakuhch” kaa ishinihkaateyich.
Uu maak “Chiipaistikwaan kaa takuhch” kaa ishinihkaatech,
Hebrew e ishi ayiminaanuuhch “Golgotha” iinaanuu.
Ekute maak anite kaa chiistaaskuhwaatwaau kaye maak niishu naapeu chii chiistaaskuhwaakanuuyuu kaa chimayaakanuyich iituu anit e ihtaat.
Ekw Pilate kaa masinahahk masinahiikaniyuu chechii chikamuhtaakanuyich anit ishpimihch Jesus utaashiteyaahtikumiihch e itashteyich,
“Jesus Nazareth kaa uhchiit eukw uyuu Jewa iinuuch uchisheuchimaamuwaau.”
Mihchetu Jewa iinuuch chii pechi ayimihtaauch aniyuu masinahiikaniyuu wesh namui uhchi waahyuunaakuniyuu aniyuu ihtaawiniyuu anit kaa ihtaatwaau.
Nishtuyich maak ayimuwinh chii ishi masinahiikanuyikupane aniyuu masinahiikaniyuu Hebrew e ishi ayiminaanuuhch,
Latin ekw maak Greek.
Ekw anichii Jewa iinuuch aniyuuh kaa niikaanapitwaau utayimiheuchimaamuwaauh chii iteuch aniyuu Pilate,
“Namui chipaa uhchi itashtaan an Jewa Uchisheuchimaamuwaau kaa itashtaayin.”
Aahchisinahah an teyakuch chechii itashtech,
“Chii iteu,
Niya Jewa iinuuch uchisheuchimaamuwaau.”
Pilate chii iteu,
“Taan kaa itashtaayaan ekun che itashtech.”
Iskutak kaa chiistaaskuhwaatwaau aashiteyaahtikuhch anichii shimaakanishach aniyuu Jesus ekw aniyuu uchekwaanimiyuu kaa maamaatinamaatutwaau e neutwaau paahpeyakw chii ayaauch peyakw chekwaayuu.
Aniyuu maak akuhpiyuu uschich kaa chii chichishkamiyich e seyekaniyich chii ishinaakuniyuu namui uhchi ihtakuniyuu anit chechii pimikwaataakanuyich.
Chii itituuch maak anichii shimaakanishach,
“Ekush ekaa uhchi piikushamuwaataau uyuu utakuhp.
Kuchishihiitutaau e chaahkahiicheyihkw awen che taauhiichekwe aniyuu akuhpiyuu.”
Uyuu maak kaa ihtitwaau ekut kaa tipipayiyich taan kaa itasinahiikanuyikupane Chishemanituu utayimuwinihch,
Chii maamaatinamaatuuch nichekwaanimh kaye chii taauhiikaanuu nitakuhp.
Jesus maak ukaawii peshuch chii niipuuyuu anit Jesus utaashiteyaahtikumiihch kaye ukaawii wiichishaaniskwemiyuu ekut kaa niipuyich ekw maak Mary,
Clopas wiichiskweu ekw maak Mary Magdalene.
Jesus chii waapameu aniyuu ukaawii kaye aniyuu uchischinuhamuwaakan kaa saachihaat e niipuyich anit ekw kaa itaat aniyuu ukaawii,
“Eukuu chikus.”
Ekw kaa itaat aniyuu uchischinuhamuwaakan kaa saachihaat,
“Eukuu chikaawii.”
An maak chischinuhamuwaakan ekut kaa uhchi chihchi kanuweyimaat Jesus ukaawiyuu anite wiichihch.
Jesus kaa nipit
Paatimaa maak Jesus chii chischeyihtam shaash misiwe chekwaayuu e chii chiishipayiniyich ekw kaa itwet,
“Niwii minihkwen.”
Eukw uyuu kaa itwet chechii tipipayiyich taan kaa ishi niikaan wiihtaakuniyich anite Chishemanituu utayimuwinihch che itwekupane.
Chii ihtakun maak anit wiyaakan e saakaschinepech e wiisakaakamihch shuuminaapuu,
ekut anit kaa akuhtataatwaau uhpanishiyuu kaa akwaapahkaatahkwaau mistikuhch ekw anite utuuniihch kaa ishi itaaskunamuwaatwaau.
Iskutak Jesus kaa minihkwet ekw kaa itwet,
“Shaash chiishipayuu.”
Ekw kaa chistaawaniskweyit kaa ati puunipimaatisiit.
Uspakaahch kaa tahkamaakanuut Jesus
Anichii Jewa iinuuh kaa niikaanishkuwaatwaau namui uhchi nituweyimeuch aniyuuh e nishtiyich kaa chiistaaskuhwaakanuyich naapeu eshkw chechii itakuchiniyich waapaniyiche wesh eukw aniyuu che chisheayimiheu chiishikaayich,
ekw kaa itaatwaau Pilate chechii itashuweyich chechii naatwaakaatehwaakanuyich aniyuuh naapeuh,
ekw maak chechii niihtinikaanuyikwaau wiiyuwaauh chechii chiskashtaakanuyikwaauh.
Ekw anichii shimaakanishach kaa naatwaakaatehwaatwaau aniyuu niishu naapeuh kaa chiistaaskuhwaakanuyitwaau Jesus kaa chiistaaskuhwaakanuyich.
Jesus maak shaash chii puunipimaatisiyuu wiya iskutak wetihtaatwaau anichii shimaakanishach namui maak uhchi naatwaakaatehweuch.
Peyakw maak an shimaakanish chii tahkameu aniyuu Jesus anite uhpimeyuu.
Tiiwehch kaa uhchi kuikwaasikuuniyich umihkuyuu kaye nipiiyuu anit uhchi.
An awen tipiiwe uschiishikuhch e chii uhchi waapahtahk uyuu kuiskw wiihtam taan kaa ispayiyich chechii taapwehtamekw kaye chiyawaau ayimihtaayekwe.
Chischeyihtam e taapwet taan e ishi wiihtahk.
Chii ispayuu uu chechii tipipayihch taan kaa ishi niikaan wiihtaakanuukupane Chishemanituu utayimuwinihch che ispayikupane,
itashteu,
Namui waachipeyakw uhchi naatwaahiikanuuyuu wiya uskanh.
Kaye itashteu Chishemanituu utayimuwinihch,
Chika kanawaapameuch aniyuu kaa tahkamaatwaau.